Bandera di Kòrsou

E Bandera di Kòrsou ta un di e símbolonan nashonal di Kòrsou. E ta konsistí di e koló blou, hel i blanku i ta wòrdu usá for di 2 di yüli 1984. Kòrsou ta selebrá Dia di Bandera anualmente riba 2 di yüli, e fecha ku ta konmemorá e promé reunion di Konseho Insular di Kòrsou na 1951.

 Origen 
Dia 12 di mei 1984, gobièrnu di Kòrsou a instalá un komishon pa bini ku un diseño pa un bandera di teritorio insular di Kòrsou. E komishon aki a organisá un konkurso públiko, den kua mas ku milseisshen diseño a wòrdu sometí. For di e diseñonan aki a selekshoná dies finalista i finalmente a skohe esun aktual komo diseño pa e bandera ofisial di teritorio insular di Kòrsou. E diseño a wòrdu kreá pa Martin den Dulk.

E bandera a wòrdu aprobá i formalisá mediante e “Dekreto Insular di Bandera di Kòrsou” di 2 di yüli 1984. Kolegio Ehekutivo di Kòrsou a skohe e fecha aki, pasobra 2 di yüli 1951 ta e dia ku Konseho Insular di Kòrsou a reuní pa promé biaha. Riba e mesun fecha na 1984, Diputado di Enseñansa i Kultura, Willy Franco, a hisa e bandera pa e promé biaha, inougurando ofisialmente e promé Dia di Bandera.Buki di Bandera, Eskudo i Himno (2004) Despues di e restrukturashon di Antia Hulandes na 2010 a adoptá e mesun bandera aki pa pais Kòrsou.

 Deskripshon 
E bandera tin forma rektángulo, dividí den tres faha horizontal ku koló blou, hel, i blou, den proporshon di 5:1:2. Na banda robes ariba, kaminda e hilu ta pasa, tin dos strea blanku di sinku punta.

 E strea grandi tin un diámetro igual na 1/6 di e hanchura di e bandera, i su sentro ta situá na un distansia igual for di e rant ariba i rant robes.

 E strea chikitu tin un diámetro igual na 2/9 di e hanchura, i su sentro ta na un distansia di 1/3 for di e rant ariba i robes.

 Tur dos strea tin un punta ku ta mustra stret ariba, i kada ángulo di e strea ta 36°.

 E proporshon entre hanchura i largura di e bandera ta 2:3.

 Kolónan i simbolismo 
E koló prinsipal di e bandera ta:
 Blou ultramarino (Pantone 280) – e shelu i e mar ku ta rodea Kòrsou.
 Hel lamunchi (Pantone 102) – e solo skèrpi i e felisidat di su pueblo.

E dos streanan ta representá:
 E strea grandi: Kòrsou
 E strea chikitu: Klein Kòrsou
 E sinku punta: e sinku kontinente di kaminda e pueblo di Kòrsou ta bini.

 Mira tambe 
 Bandera di Antias Hulandes

Category:Kòrsou